JESÚSUN TSUMA BETSAN JESÚSUN ENABU HEBREONAWABU KENEXUNIKIAKI
HEBREOS
1
Natian Diosun jawen bakewen jawen jancha nuku unanmanikiaki, na janchadan
1 Jancha pepa en matu bumai uinkin ninkaidakanwen. Ja dukunan, nukun xenipabube Dios janchaidan, jawen jancha yuixunika tibiwen jawen jancha jatu yuimakin jawenchains jatu yusinkin betsa tibiwen taxnimakin jatu yuikubainiki. 2 Jaska wabiakubainkin jawen bake kushipa watan mai jidabi dasibi damiwamanixun dasibi ibu wamanixun natian jawen jenekin jawen juni bake janchamakin Epa Diosun jawen jancha nuku unanmaniki. Jaskakidi matu ana yusinun ninkakanwen. 3 Jawen Epan kushipaya chaxakapa jawendua keskaditun dasibi betsa betsapa damiwani jawen jancha kushipawen mekekubainmiski, jau jawa benuyamanunbunan. Ja inun, jawen Epa nuku daewaxuni mawakin nukun chakabu buatan jawen Epa kushipajaida dasibi binu keyuatun yusiudi tsaua nai anua ma jabe xanen ibukunkainikiaki.
Diosun bake pepatun nai tsumabu binu keyunikiaki, na janchadan
4 Jau Jesúsun dasibibu yunu keyukubainxanun Diosun yuikin: “Nadan, en bakeki”, akin nai tsumabu dasibi jatun kushipa binumaniki, jawen kena tuxkutima inankinan. 5 Dios jawen bakekidi janchani matu yuinun ninkakanwen. Diosun jawen nai tsuma betsa yuikin:
“Min en bakeki”,
akin betsa yuitaskama inikiaki. Jakia jawen bake bestikidi janchaidan, eskaniki:
“Min en bakedan,
natian en jiwea mia inankin en mia yunuaii”,
aniki. Ja inun, jawen nai tsumabukidi jaska yuiamabia jawen bakekidi yuikin:
“Eadan, en jatun epa ikunkainxanaii, jawenadan.
Jadan, en bake ikunkainxanikiki, enadan”,
Diosun adianiki. Jakia jawen nai tsumabu jawen bakebumawen taea jaska jatu yuitaskama iniki. 6 Kene betsa anuxun jawen bake bestichai nukun Juchi Kayabi Iyua yudabube jiwemaxanaikidi jatuki chanikin yuikin:
“Jau dasibi en nai tsumabun en bake duawakin kenwandiaxanunbunwen”,
adianiki. 7 Jakia jawen nai tsumabukidi yuikin:
“En daya jau ea axununbun
niwe bidenepa inun chi jede kushipa keska wakin
en nai tsumabun jau daya betsa betsapa ea jabuan axunkubainxanunbun
en jatu yununiki”,
anikiaki. 8 Januxun jawen bakekidi yuikin:
“Diosuun, mia xanen ibuidan,
min ea keska xanen ibui ikibi ipakexanaii,
xanen ibui jawa chakabu jayamadan.
9 Jawada pepa bechipaikin jamapai chakabu min dananmisdan,
min jaskamiswen taexun ea en min mekenika Diosun en mia katuaki.
Xeni maxu akin unanti wakin en miwen benimaii,
min jaibuaibu keskawama jatu mia binumakinan”,
aniki. 10 Ana jawen bake yuikin:
“Xanen Ibuun, jawa jayamajaidabiaken
mianan, damiwakin taewakin nai inun mai jidabi ibubis min damiwaniki.
11 Miadan, jawa betsama min ipakexanaii.
Jakia min dami wanidan, keyuxankanikiki, tadi chukai keskaidan.
12 Tadi katunkin akawamisbu keska wakin
dasibi tsuanda tadi pekatan betsa sawemis keska wakin
nai inun mai min ana bena waxanaii.
Jakia miadan, maei min betsatidumajaidaki,
min jiwea keyuisma min jayadan”,
aniki. 13 Januxun Diosun jawen nai tsumabu betsa eska jatu yuitaskama iniki:
“Miki sinatakin mia danainbu kupikin
en jatu mia maemakin keyumadiama manai en yusiudi tsauyuwe”,
aki jawen bakekidi besti janchanikiaki, jawen nai tsumabukidi yuiamadan. 14 Ja inun, Diosun jawenabu kayabi jabun jiwea ikibi ika bitan nun paxaxanaibu nuku yaushikin jawen nai tsumabun jau nuku mekekubainunbun Epa Diosun jatu yunukubainmiski. Dasibi Diosun nai tsumabudan, yushinki, jabun Diosun daya axunmisbudan.